103 jaar tronkstraf ná moord op EMPD-beampteArgieffoto (Foto via Twitter) Bhekisisa Samora Dlamini (38), ŉ onwettige myner, is in die Johannesburgse hooggeregshof tronkstraf van 103 jaar opgelê vir die moord op ŉ beampte van die Ekurhuleni-metropolisie, Johannes Jacobus van der Linde. Die voorval het in Junie 2021 plaasgevind. Phindi Mjonondwane, woordvoerder van die Nasionale Vervolgingsgesag (NVG), sê Van der Linde en vyf van sy kollegas was op soek na onwettige myners in die bosse in die omgewing van Primrose toe daar op hulle geskiet is. “Die beamptes het teruggeskiet, maar Van der Linde is noodlottig gewond.” Dlamini is die enigste verdagte wat op die toneel in hegtenis geneem is. Sy makkers het weggekom. Hy is op 2 September 2022 skuldig bevind op aanklag van moord, vyf aanklagte van poging tot moord, die besit van ŉ onwettige vuurwapen en ammunisie. Senior staatsaanklaer adv. Thamsanqa Mpekana het die slagofferimpakverslag aan die hof voorgehou oor die impak wat die beampte se afsterwe op sy gesin gehad het. “Sy vrou het gesê haar gesin het sielkundige, fisiese en verstandelike trauma gelei weens sy ontydige afsterwe. Sy het gesê haar man was die broodwinner en sy afsterwe het haar en haar kinders, asook die oorledene se ma en sibbe, finansieel geknou. Die oorledene was ook hulle bron van inkomste.” Mpekana het die hof versoek om in gedagte te hou dat die EMPD ŉ beampte verloor het weens die sinnelose moord, dat misdade met onwettige en verbode vuurwapens voortduur omdat oortreders oortuig is dat hulle nie opgespoor kan word nie. “Die land vra wetstoepassingsowerhede om sterk op te tree teen onwettige myners wat die land aanval en misdade teen ŉ skrikwekkende koers pleeg. Ek maan die hof om ŉ baie duidelike boodskap te stuur dat sulke misdadigheid vasgevat sal word in ons hof,” het Mpekana gesê. Regter Moosa het saamgestem en bygevoeg die misdade was sinneloos en genadeloos. Mjonondwane het bygevoeg die NVG loof ao. Ursula Kelly van die Valke in Germiston en adv. Mpekana vir hul toewyding om gewetenlose misdadigers uit die samelewing te verwyder.